作者:陳睦
標題:沁園春
內容:小雪初晴，畫舫明月，強飲未眠。念翠鬟雙聳，舞衣半卷，琵琶催拍，促管危弦。密意雖具，歡期難偶，遣我離情愁緒牽。追思處，奈溪橋道窄，無計留連。天天。莫是前緣。自別後、深誠誰為傳。想玉篦偷付，珠囊暗解，兩心長在，須合金鈿。淺淡精神，溫柔情性，記我疏狂應痛憐。空腸斷，奈衾寒漏永，終夜如年。